## El Consell autoritza un conveni entre Fisabio i la UPV per a renovar l’Aula d’Innovació i Investigació en Salut Pública

*** La finalitat de l’aula és la promoció i desenrotllament de coneixements relacionats amb l’epidemiologia, la salut pública i la salut digital
* Este recurs està orientat preferentment a estudiants de postgrau, entre ells, el personal resident en formació en Medicina Preventiva i Salut Pública durant el seu primer any**

El Consell ha autoritzat un conveni de col·laboració entre la Fundació per al Foment de la Investigació Sanitària i Biomèdica (Fisabio) i la Universitat Politècnica de València (UPV) per a la renovació de l’Aula d’Innovació i Investigació en Salut Pública.

La finalitat de l’aula és la promoció i desenrotllament de coneixements relacionats amb l’epidemiologia, la salut pública i la salut digital; i, en particular, col·laborar per a impartir el ‘Màster de formació permanent en salut pública avançada, innovació i tecnologia sanitària’.

Este recurs està orientat preferentment a les persones interessades en formació en Salut Pública avançada vinculades o adscrites en qualsevol de les seues formes a les institucions que subscriuen el conveni i, en particular, a estudiants de postgrau amb inquietuds en formació en Salut Pública avançada, entre ells, el personal resident en formació en Medicina Preventiva i Salut Pública durant el seu primer any.

La Generalitat Valenciana, a través de l’Escola Valenciana d’Estudis de la Salut (EVES), impartirà els cursos de Diplomat/ada en Salut Pública i Curs Superior de Salut Pública.

Per la seua part, Fisabio es compromet a col·laborar en el disseny i elaboració de part dels continguts formatius, especialment els relacionats amb la investigació cientificotècnica i sanitària. Així mateix, participarà en la docència.

Quant a la UPV, s’encarregarà de la matrícula de residents per a la realització del treball de fi de màster, així com de l’expedició del títol.

Fecha: 24/09/2024